Președintele rus, Vladimir Putin, a declarat că atacul de la sala de concerte din Moscova este "parte a atacurilor regimului de la Kiev împotriva Rusiei", deși a recunoscut că atentatul a fost comis de Statul Islamic. "Ne interesează cine beneficiază de pe urma acestui lucru", a spus Putin, adăugând că atacul este un "act de intimidare". Pe de altă parte, pe front, forțele Kievului se află într-o situație "dificilă" în apropiere de orașul Ceasiv Iar, în Donețk, unde Rusia își concentrează ofensiva, a anunțat armata ucraineană.
Toate informațiile despre războiul din Ucraina - ziua 762 - LIVE pe HotNews.ro:
09:10Serviciul Federal de Securitate al Rusiei (FSB) a declarat marți că a reținut membrii a unui grup infracțional organizat, din care făceau parte și oficiali din cadrul ministerului rus al Economiei al țării, relatează agenția de știri Interfax, preluată de Reuters.
08:11Sistemele de apărare ucraineană au doborât toate cele 12 drone de atac lansate în cursul nopții de Rusia, au anunțat marți forțele aeriene ale Kievului într-un comunicat, citat de Reuters.
Dronele de fabricație iraniană au fost distruse deasupra regiunilor Nikolaev (sud) și Harkov (est).
07:43Orice summit internațional pentru pacea din Ucraina de la care va fi exclusă Rusia este pur și simplu "absurd" și va eșua, a declarat purtătorul de cuvânt al Kremlinului, Dmitri Peskov, într-un interviu publicat marți, notează Reuters.
07:14Ce urmărește Rusia prin construirea unei a doua centrale nucleare în Turcia?
Scurtă recapitulare a evenimentelor recente:
- Forțele ucrainene se află într-o situație "dificilă" în apropiere de orașul Ceasiv Iar, în estul țării, unde Rusia își concentrează ofensiva, a anunțat luni armata ucraineană.
- Putin se întreabă de ce atacatorii de la Moscova fugeau în Ucraina: "Cine îi aștepta acolo?".
- Comitetul de Instrucţie al Rusiei a cerut luni arestarea preventivă pentru două luni în cazul altor trei persoane, pe lângă cele patru implicate direct în atentatul brutal comis vineri seară în sala de concerte Crocus City Hall.
- Soţia opozantului Vladimir Kara-Murza, Evghenia Kara-Murza, se declară în favoarea unui schimb de deţinuţi.
- Casa Albă a respins luni legătura făcută de Rusia între Ucraina şi atacul terorist care a ucis 137 de persoane într-o sală de concerte dintr-o suburbie a Moscovei, scrie Reuters.
- Militarii ucraineni au publicat o nouă înregistrare video cu explozia spectaculoasă a unui tanc rusesc după ce acesta suferă o detonare a munițiilor de la bord. În cazul de față este vorba de un tanc T-80 lovit de o dronă FPV.
- Uniunea Europeană și-a dublat capacitatea de producție de obuze într-un an, până la un milion, pentru a aproviziona Ucraina, și o va dubla din nou pentru a ajunge la două milioane anual în 2025.
----------------